Рубен Дарио
Белият лист

Превод от испански: Албена Шишкова, Димитър Христов, 2004

chitanka.info

На Антонио Ламберти

В часа на сънищата моите очи се взират

                в листа бял.

        По него идва шествието от видения и сенки.

Минават жени с лица на статуи,

жени с лица на мраморни статуи,

тъжни, мили, нежни, бледни!

        И призраци минават от странни поеми,

от странни поеми на целувки и сълзи,

от истории, които в жестоки мигове

покриват с бели коси главите!

        Какви снежни корони поставя съдбата!

С какви преждевременни бръчки вае лика!

А как ни се иска по-леко да стъпват

камилите мудни от тоя керван!

        Камилите мудни

— като сенки на свода —

сякаш в ледена пустиня,

прекосяват белия лист.

                Едната понесла

                товара огромен

от древни тъги и болки,

тъги на народи, болки на раси;

тъги и болки, изстрадани от Христосовци,

които идват на света за саможертва!

                Другата носи

на своята гърбица

сандъка със блянове, перли и злато,

а върху им — властната Савска царица.

                Третата носи

                ковчег,

в който пътува скръбна покойница

като мъртва лилия, като клета надежда.

        И напредва върху едногръб верблюд

                Бледната,

облечената в тъмни одежди,

Царицата непобедима, недокоснатата красавица:

                Смъртта.

                И човекът,

връхлитан от тежки видения,

открива в звездната вис,

поразителни чудеса и ужасни предвестници,

                гледа този верблюд

                от кервана

като пратеник на светлината

в смътната пустош на белия лист!

Издание:

Рубен Дарио

Песни за живота и надеждата

Подбор и превод: Стоян Бакърджиев

ИК „Народна култура“ С., 1967.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.